Resolució 153/2017, de 17 de maig
Administració: Ajuntament de Castelldefels
Desglossament del nombre de multes imposades des de l'any 2009 al 2016, ambdós inclosos, i quantitat recaptada per aquest concepte cada any, en compliment de l'Ordenança aprovada l'any 2009 en la qual es disposava sancionar per exercir i sol·licitar la prostitució a la via pública.
L'Ajuntament de Castelldefels al·lega, en base a un informe de l'organisme al qual té cedida la recaptació, la complexitat de la tasca necessària per obtenir la informació relativa a les quantitats recaptades.
La quantitat d'expedients sancionadors als quals es refereix la informació sol·licitada no justifica la complexitat al·legada.
Número d'expedient de la reclamació: 104/2017
Adjunta a la reclamació s'acompanyava la resolució dictada en data 28 de febrer de 2017 en virtut de la qual l'Ajuntament de Castelldefels facilitava el nombre de denúncies interposades en cadascun dels anys interessats i motivava les raons per les quals desestimava parcialment la sol·licitud d'informació pel que fa a les quantitats recaptades, per requerir una tasca d'elaboració complexa.
En formular la reclamació la persona reclamant manifesta que no desitja que la reclamació es tramiti pel procediment de mediació i sol·licita que totes comunicacions es realitzin en llengua castellana.
D'acord amb el que estableix l'article 11 de la Llei 29/2014, de 29 de desembre, de transparència, accés a la informació pública i bon govern (LTAIPBG), l'Administració ha de fer pública la informació relativa a la gestió econòmica i pressupostària en aplicació del principi de transparència.
En el cas que ens ocupa, l'Ajuntament de Castelldefels va acordar estimar parcialment la informació sol·licitada indicant el nombre de sancions imposades en aplicació de l'Ordenança municipal que sanciona l'exercici i la sol·licitud de la prostitució a la via pública, indicant el nombre concret de denúncies interposades per cadascun dels anys als quals es referia la sol·licitud, però denegant l'accés a la informació relativa a les quantitats recaptades, adduint que l'oficina de l'Organisme de Gestió Tributària a qui la Corporació tenia delegada la funció recaptadora havia informat que tractar la informació reclamada li suposava una tasca d'elaboració complexa ja que no podia obtenir-se per mètodes d'explotació automàtica de la base de dades.
Essent l'Ajuntament l'organisme que en el seu moment va formular les denúncies i va dictar les resolucions en virtut de les quals es van imposar les sancions, el procedent seria que disposés de la informació sol·licitada i la lliurés, a fi del compliment de l'obligació de transparència a la que estigués obligat en aplicació de la referida LTAIPBG.
La qüestió que planteja l'Ajuntament es refereix, en relació amb les sancions imposades, a la complexitat que comporta determinar les quantitats efectivament recaptades, tenint en compte que el Consistori té delegada la recaptació tributària.
L'organisme delegat al·lega que els procediments sancionadors que no consisteixen en multes de trànsit són descrits en l'aplicació informàtica mitjançant la qual realitza el seguiment dels procediments que gestiona sota un concepte genèric que engloba diferents tipus de sancions per la qual cosa, per discernir les que puguin correspondre als conceptes específics sol·licitats, requereix la comprovació manual de tots i cadascun dels expedients, el que comporta una tasca d'individualització laboriosa.
D'altra banda, el mateix organisme manifesta que l'Ajuntament té accés a la base de dades, cosa que li permet efectuar directament la consulta amb els seus propis recursos humans, però quan se li ha sol·licitat la seva posició al respecte per part de la GAIP no ha concretat ni quantificat en hores la complexitat que pugui suposar-li la localització i còmput de les quantitats recaptades per les sancions imposades, considerant que els expedients sancionadors van ser instruïts pels seus serveis.
Tenint en compte que, en total, en el període sol·licitat s'han interposat 169 denúncies, a raó de 32 el 2009, 61 el 2010, 60 el 2011, 8 a 2012, 4 a 2013, 3 a 2014, 0 a 2015 i 1 el 2016, no queda acreditat que assumir amb recursos propis de l'ajuntament la consulta manual de l'estat de recaptació sigui complexa, sobretot si es considera que l'Ajuntament de Castelldefels posseeix totes les dades que han de facilitar la comprovació del resultat de la gestió tributària en la pròpia base de dades de l'organisme al qual la té delegada.
En conseqüència, atès a l'escàs nombre d'expedients als quals es refereix la reclamació, no és d'apreciar la complexitat al·legada, i es procedeix estimar la sol·licitud d'accés a la informació en els termes en què va ser plantejada.
L'article 43.5 LTAIPBG estableix que "l'Administració ha de comunicar a la Comissió [GAIP] les actuacions realitzades per a executar els acords de mediació i per donar compliment a les resolucions dictades per la Comissió".
Sobre la base d'aquestes comunicacions i de les efectuades per les persones interessades, la GAIP ha de fer el seguiment del compliment de les seves resolucions, d'acord amb el que preveu l'apartat 30 del seu Manual de reclamació, i pot adoptar les mesures que allà es preveuen en cas d'incompliment.
Sobre la base dels antecedents i fonaments jurídics exposats, el Ple de la GAIP, en la sessió de 17 de maig de 2017, resol per unanimitat: